钦定古今图书集成/明伦汇编/官常典/第473卷 > 卫操
## 钦定古今图书集成/明伦汇编/官常典/第473卷 > 卫操

按《魏书》本传，“操字德元，代人也。少通侠，有才略。晋征
北将军卫瓘以操为牙门将，数使于国，颇自结附。始
祖崩后，与从子雄及其宗室乡亲姬澹等十数人同
来归国，说桓穆二帝招纳晋人，于是晋人附者稍众。
桓帝嘉之，以为辅相，任以国事。及刘渊、石勒之乱，劝
桓帝匡助晋氏。东嬴公司马腾闻而善之，表加将号”，
稍迁至右将军，封定襄侯。桓帝崩后，操立碑于大邗
城南，以颂功德云。桓、穆二帝，并礼重操。穆帝三年卒。
始，操所与宗室乡亲入国者，卫懃安乐亭侯，卫崇、卫
清并都亭侯，卫沈、段繁并信义将军、都亭侯，王发建
武将军、都亭侯，范班折冲将军、广武亭侯，贾庆建武
将军、上洛亭侯，贾循都亭侯，李壹关中侯，郭乳关内
侯，皆为桓帝所表授也。《六修》之难，存者多随刘琨、任
子遵南奔。